钦定古今图书集成/明伦汇编/氏族典/第302卷 > 梁肃
## 钦定古今图书集成/明伦汇编/氏族典/第302卷 > 梁肃

按《金史梁肃传》：“肃字孟容，奉圣州人。天眷二年，擢进
士第，调平遥县主簿，迁望都绛县令。以廉入为尚书
省令史，除定海军节度副使，改中都警巡使，迁山东
西路转运副使。营治汴宫，肃分护役事，摄大名少尹。
大定二年，擢中都转运副使，改大兴少尹。三年，坐捕
蝗不如期，贬川州刺史，削官一阶，解职。上御便殿，召”
左谏议大夫奚吁、翰林待制刘仲诲、秘书少监移刺
子敬，访问古今事。少间，吁从容请曰：“梁肃材可惜，解
职太重。”乃除河北东路转运副使。七年，父忧去官。起
复都水监，改大理卿，除同知东京留守事，迁中都都
转运使，转吏部尚书，改刑部尚书。宋主屡请免立受
国书之仪，世宗不从。及大兴尹璋为十四年正旦使，
宋主使人就馆，夺其书而重赂之。璋还，杖一百五十，
除名，以肃为宋国详问使。还为济南尹。未几，致仕，起
复彰德军节度使，召拜参知政事。二十三年，肃请老，
遂再致仕，诏以其子汝翼为阁门祗候。二十八年，薨，
谥正宪。